《赠术士邵易庵》
宋代·何梦桂

易道皆万变，万彙寄一易。
大道降九流，至理散方术。
譬犹八面窗，八方可从入。
譬犹九达衢，九轨所由出。
道术虽二致，殊途极归一。
得醫为仓扁，得法为轨革。
郭氏探锦囊，甘心步璇历。
勿谓所执微，垂名等籍籍。
易庵挟四技，每技探易赜。
技分易不精，君独精以密。
我愧绝韦编，所得止一画。
一画未为病，错出已什伯。
四事君尽兼，惧君苦形役。
持此应世间，化身须百亿。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。